amanoisuno/poet huggingface dataset:
出塞詞 馬戴
金帶連環束戰袍，馬頭衝雪度臨洮。卷旗夜劫單于帳，亂斫胡兒缺寶刀。
寄雲臺觀田秀才 馬戴
雲壓松枝拂石窗，幽人獨坐鶴成雙。晚來漱齒敲冰渚，閑讀仙書倚翠幢。
邊上送楊侍御鞫獄回 馬戴
獄成冤雪晚雲開，豸角威清塞鴈回。飛將送迎遙避馬，離亭不敢勸金杯。
射鵰騎 馬戴
蕃面將軍著鼠裘，酣歌衝雪在邊州。獵過黑山猶走馬，寒鵰射落不回頭。
贈前蔚州崔使君 馬戴
戰回脫劍綰銅魚，塞鴈迎風避隼旟。欲識前時爲郡政，校成上下考新書。
秋思二首 一 馬戴
萬木秋霖後，孤山夕照餘。田園無歲計，寒近憶樵漁。
秋思二首 二 馬戴
亭樹霜霰滿，野塘鳧鳥多。蕙蘭不可折，楚老徒悲歌。
黃神谷紀事 馬戴
霹靂振秋岳，折松橫洞門。雲龍忽變化，但覺玉潭昏。
聞瀑布冰折 馬戴
萬仞冰峭折，寒聲投白雲。光搖山月墮，我向石牀聞。
贈道者 馬戴
深居白雲穴，靜注赤松經。往往龍潭上，焚香禮斗星。
華下逢楊侍御 馬戴
巨靈掌上月，玉女盆中泉。柱史息車看，孤雲心浩然。
新春聞赦 馬戴
道在猜讒息，仁深疾苦除。堯聰能下聽，湯網本來疎。
送李侍御福建從事 馬戴
晉安來越國，蔓草故宮迷。釣渚龍應在，琴臺鶴亂栖。泛濤明月廣，邊海衆山齊。賓府通蘭棹，蠻僧接石梯。片雲和瘴濕，孤嶼映帆低。上客多詩興，秋猨足夜啼。
酬刑部姚郎中 馬戴
路岐人不見，尚得記心中。月憶瀟湘渚，春生蘭杜叢。鳥啼花半落，人散爵方空。所贈誠難荅，泠然一雅風。
送柳秀才往連州看弟 馬戴
離人非逆旅，有弟謫連州。楚雨霑猨暮，湘雲拂鴈秋。蒹葭行廣澤，星月棹寒流。何處江關鏁，風濤阻客愁。
山中興作 馬戴
高高丹桂枝，嫋嫋女蘿衣。密葉浮雲過，幽陰暮鳥歸。月和風翠動，花落瀑泉飛。欲翦蘭爲佩，中林露未晞。
送皇甫協律淮南從事 馬戴
辟書丞相草，招作廣陵行。隋柳疎淮岸，汀洲接海城。楚檣經雨泊，煙月隔潮生。誰與同尊俎，雞鸞集虎營。
別靈武令狐校書 馬戴
北風吹別思，落月度關河。樹隱流沙短，山平近塞多。鴈池戎馬飲，鵰帳戍人過。莫慮行軍苦，華夷道正和。
田氏南樓對月 馬戴
主人同露坐，明月在高臺。咽咽陰蟲叫，蕭蕭寒鴈來。影搖疎木落，魄轉曙鐘開。幸免丹霞映，清光溢酒杯。
送宗密上人 馬戴
門前九陌塵，石上定中身。近放遼天鶴，曾爲南岳人。臘高松葉換，雪盡茗芽新。一自傳香後，名山願卜鄰。
白鹿原晚望 馬戴
滻曲鴈飛下，秦原人葬回。丘墳與城闕，草樹共塵埃。
失意書懷呈知己 馬戴
直道何由啓聖君，非才誰敢議論文。心存黃籙兼丹訣，家憶青山與白雲。麋鹿幽栖閑可近，鴛鸞高舉勢宜分。微生不學劉琨輩，劍刃相交擬立勳。
春日尋滻川王處士 馬戴
碧草徑微斷，白雲扉晚開。罷琴松韻發，鑒水月光來。宿鳥排花動，樵童澆竹迴。與君同露坐，澗石拂青苔。
宿陽臺觀 馬戴
玉洞仙何在，爐香客自焚。醮壇圍古木，石磬響寒雲。曙月孤霞映，懸流峭壁分。心知人世隔，坐與鶴爲羣。
寄金州姚使君員外 馬戴
老懷清淨化，乞去守洵陽。廢井人應滿，空林虎自藏。迸泉疎石竇，殘雨發椒香。山缺通巴峽，江流帶楚檣。憂農生野思，禱廟結雲裝。覆局松移影，聽琴月墮光。鳥鳴開郡印，僧去置禪牀。罷貢金休鑿，凌寒笋更長。退公披鶴氅，高步隔鵷行。相見朱門內，麾幢拂曙霜。
中秋夜坐有懷 馬戴
秋光動河漢，耿耿曙難分。墮露垂叢藥，殘星間薄雲。心懸赤城嶠，志向紫陽君。鴈過海風起，蕭蕭時獨聞。
題鏡湖野老所居 馬戴
湖裏尋君去，樵風往返吹。樹喧巢鳥出，路細葑田移。漚苧成魚網，枯根是酒巵。老年唯自適，生事任羣兒。
送王道士 馬戴
真人俄整舃，雙鶴屢飛翔。恐入壺中住，須傳肘後方。霓裳雲氣潤，石徑朮苗香。一去何時見，仙家日月長。
送道友入天台山作 馬戴
却憶天台去，移居海島空。觀寒琪樹碧，雪淺石橋通。漱齒飛泉外，餐霞早境中。終期赤城裏，披氅與君同。
題章野人山居 馬戴
帶郭茅亭詩興饒，回看一曲倚危橋。門前山色能深淺，壁上湖光自動搖。閑花散落填書帙，戲鳥低飛礙柳條。向此隱來經幾載，如今已是漢家朝。
期王鍊師不至 馬戴
黃精蒸罷洗瓊桮，林下從留石上苔。昨日圍棋未終局，多乘白鶴下山來。
秋日送僧志幽歸山寺 馬戴
禪室繩牀在翠微，松間荷笠一僧歸。磬聲寂歷宜秋夜，手冷燈前自衲衣。
寄宜陽兄弟 易重
六年雁序恨分離，詔下今朝遇已知。上國皇風初喜日，御堦恩渥屬身時。內庭再考稱文異，聖主宣名獎藝奇。故里仙才若相問，一春攀得兩重枝。
發蕙風館遇陰不見九華山有作 孟遲
我來淮陰城，千江萬山無不經。山青水碧千萬丈，奇峯急派何縱橫。又聞九華山，山頂連青冥。太白有逸韻，使我西南行。一步一攀策，前行正雞鳴。陰雲冉冉忽飛起，千里萬里危崢嶸。譬如天之有日蝕，使我昏沈猶不明。人家敲鏡救不得，光陰却屬貪狼星。恨亦不能通，言亦不足聽。長鞭揮馬出門去，是以九華爲不平。
寄浙右舊幕僚 孟遲
由來惡舌駟難追，自古無媒謗所歸。勾踐豈能容范蠡，李斯何暇救韓非。巨拳豈爲雞揮肋，強弩那因鼠發機。慚愧故人同鮑叔，此心江柳尚依依。
徐波渡 孟遲
曉月千重樹，春煙十里溪。過來還過去，此路不知迷。
長信宮 孟遲
君恩已盡欲何歸，猶有殘香在舞衣。自恨身輕不如燕，春來還遶御簾飛。
蓮塘 孟遲
脉脉低回殷袖遮，臉橫秋水髻盤鴉。蓮莖有刺不成折，盡日岸傍空看花。
烏江 孟遲
中分豈是無遺策，百戰空勞不逝騅。大葉固非人事及，烏江亭長又何知。
廣陵城 孟遲
紅遶高臺綠遶城，城邊春草傍牆生。隋家不向此中盡，汴水應無東去聲。
宮人斜 孟遲
雲慘煙愁苑路斜，路傍丘冢盡宮娃。茂陵不是同歸處，空寄香魂著野花。
句 孟遲
天地有時饒一擲，江山無主任平分。
和于興宗登越王樓詩 王鐸
謝眺題詩處，危樓壓郡城。雨餘江水碧，雲斷雪山明。錦繡來仙境，風光入帝京。恨無青玉案，何以報高情。
謁梓潼張惡子廟 王鐸
盛唐聖主解青萍，欲振新封濟順名。夜雨龍拋三尺匣，春雲鳳入九重城。劒門喜氣隨雷動，玉壘韶光待賊平。惟報關東諸將相，柱天功業賴陰兵。
罷都統守鎮滑州作 王鐸
用軍何事敢遷延，恩重才輕分使然。黜詔已聞來闕下，檄書猶未遍軍前。腰間盡解蘇秦印，波上虛迎范蠡船。正會星辰扶北極，却驅戈甲鎮南燕。三塵上相逢明主，九合諸侯媿昔賢。看却中興扶大業，殺身無路好歸田。
句 王鐸
華表尚迷丁令鶴，竹坡猶認葛溪龍。
五月一日紫宸候對時屬禁直穿內而行因書六韻 鄭畋
朱夏五更後，步廊三里餘。有人從翰苑，穿入內中書。漏響飄銀箭，燈光照玉除。禁扉猶鏁鑰，宮妓已妝梳。紫府遊應似，鈞天夢不如。塵埃九重外，誰信在清虛。
題緱山王子晉廟 鄭畋
有昔靈王子，吹笙遡泬㵳。六宮攀不住，三島去相招。亡國原陵古，賓天歲月遙。無蹊窺海曲，有廟訪山椒。石帳龍蛇拱，雲櫳彩翠銷。露壇裝琬琰，真像寫松喬。珠館青童宴，琳宮阿母朝。氣輿仙女侍，天馬吏兵調。湘妓紅絲瑟，秦郎白管簫。西城要綽約，南嶽命嬌嬈。句曲觴金洞，天台嘯石橋。晚花珠弄蘂，春茹玉生苗。二景神光秘，三元寶籙饒。霧垂鴉翅髮，冰束虎章腰。鶴馭爭銜箭，龍妃合獻綃。衣從星渚浣，丹就日宮燒。物外花嘗滿，人間葉自凋。望臺悲漢戾，閱水笑梁昭。古殿香殘炧，荒堦柳長條。幾曾期七日，無復降重霄。嵩嶺連天漢，伊瀾入海潮。何由得真訣，使我珮環飄。
初秋寓直三首 一 鄭畋
曉星獨挂結麟樓，三殿風高藥樹秋。玉笛數聲飄不住，問人依約在東頭。
初秋寓直三首 二 鄭畋
宿鳥翩翩落照微，石臺樓閣鎖重扉。步廊無限金羈響，應是諸司扈從歸。
初秋寓直三首 三 鄭畋
幽閣焚香萬慮凝，下簾胎息過禪僧。玉堂分照無人後，消盡金盆一碗冰。
夜景又作 鄭畋
鈴絛無響閉珠宮，小閣涼添玉蘂風。枕簟滿牀明月到，自疑身在五雲中。
杪秋夜直 鄭畋
蘂宮裁詔與宵分，雖在青雲憶白雲。待報君恩了歸去，山翁何急草移文。
禁直寄崔員外 鄭畋
銀臺樓北蘂珠宮，敻與人間路不同。在省五更春睡侶，早來分夢玉堂中。
下直早出 鄭畋
諸司人盡馬蹄稀，紫帕雲竿九釘歸。偏覺石臺清貴處，牓懸金字射晴暉。
酬隱珪舍人寄紅燭 鄭畋
蜜炬殷紅畫不如，且將歸去照吾廬。今來併得三般事，靈運詩篇逸少書。
馬嵬坡 鄭畋
[玄]宗回馬楊妃死，雲雨雖亡日月新。終是聖明天子事，景陽宮井又何人。
句 鄭畋
圓明青[䭀]飯，光潤碧霞漿。浴殿晴秋倘中謝，殘英猶可醉瓊杯。
題九華山 譚銖
憶聞九華山，尚在童稚年。浮沈任名路，窺仰會無緣。罷職池陽時，復遭迎送牽。因茲契誠願，矚望枕席前。況值春正濃，氣色無不全。或如碧玉靜，或似青靄鮮。或接白雲堆，或暎紅霞天。呈姿既不一，變態何啻千。巍峩本無動，崇峻性豈偏。外景自隱隱，潛虛固幽玄。我來暗凝情，務道志更堅。色與山異性，性併山亦然。境變山不動，性存形自遷。自遷不阻俗，自定不失賢。浮華與朱紫，安可迷心田。
真娘墓 譚銖
武丘山下冢纍纍，松柏蕭條盡可悲。何事世人偏重色，真娘墓上獨題詩。
望九華山 盧嗣立
九華深翠落軒楹，迥眺澄江氣象明。不遇陰霾孤岫隱，正當寒日衆峯呈。坐觀風雪銷煩思，惜別煙嵐駐曉行。得路歸山期早訣，夜來潛已告精誠。
河出榮光 張良器
引派崑山峻，朝宗海路長。千齡逢聖主，五色瑞榮光。隱暎浮中國，晶明助太陽。坤維連浩漫，天漢接微茫。丹闕清氛裏，函關紫氣旁。位尊常守伯，道泰每呈祥。習坎靈逾久，居卑德有常。龍門如可涉，忠信是舟梁。
新雪八韻 薛能
大雪滿初晨，開門萬象新。龍鍾雞未起，蕭索我何貧。耀若花前境，清如物外身。細飛斑戶牖，乾灑亂松筠。正色凝高嶺，隨流助要津。鼎消微是滓，車碾半和塵。茶興留詩客，瓜情想戍人。終篇本無字，誰別勝陽春。
國學試風化下 薛能
霽闕露穹崇，含生仰聖聰。英明高比日，聲敎下如風。靜發宸居內，低來品物中。南薰歌自溥，北極響皆通。蘋末看無狀，人間覺有功。因今委泥者，覩此忘途窮。
昇平詞十首 一 薛能
瑞氣遶宮樓，皇居信上遊。遠岡連聖祚，平地載神州。會合皆重譯，潺湲近八流。中興豈假問，據此自千秋。
昇平詞十首 二 薛能
寥泬敞延英，朝班立位橫。宣傳無草動，拜舞有衣聲。鴛瓦霜消濕，蟲絲日照明。辛勤自不到，遙見似前程。
昇平詞十首 三 薛能
處處是歡心，時康歲已深。不同三尺劒，應似五弦琴。壽笑山猶盡，明嫌日有陰。何當憐一物，亦遣斷愁吟。
昇平詞十首 四 薛能
曙質絕埃氛，彤庭列禁軍。聖顏初對日，龍尾競緣雲。佩響交成韻，簾陰暖帶紋。逍遙豈有事，於此詠南薰。
昇平詞十首 五 薛能
一物至周天，洪纖盡晏然。車書無異俗，甲子並豐年。奇技皆歸朴，征夫亦服田。君王故不有，台鼎合韋弦。
昇平詞十首 六 薛能
日日聽歌謠，區中盡祝堯。蟲蝗初不害，夷狄近全銷。史筆惟書瑞，天臺絕見妖。因令匹夫志，轉欲事清朝。
昇平詞十首 七 薛能
品物盡昭蘇，神功復帝謨。他時應有壽，當代且無虞。賜曆通遐俗，移關入半胡。鷦鷯一何幸，於此寄微軀。
昇平詞十首 八 薛能
無戰復無私，堯時即此時。焚香臨極早，待月卷簾遲。端拱乾坤內，何言黈纊垂。君看聖明驗，只此是神龜。
昇平詞十首 九 薛能
旭日上清穹，明堂坐聖聰。衣裳承瑞氣，冠冕蓋重瞳。花木經宵露，旌旗入仗風。何期於此地，見說是神工。
昇平詞十首 十 薛能
五帝三皇主，蕭曹魏邴臣。文章惟返朴，戈甲盡生塵。諫紙應無用，朝綱自有倫。昇平不可記，所見是閑人。
送馮溫往河外 薛能
琴劒事行裝，河關出北方。秦音盡河內，魏畫自黎陽。野日村苗熟，秋霜館葉黃。風沙問船處，應得立清漳。
送從兄之太原副使 薛能
少載琴書去，須知暫佐軍。初程見西嶽，盡室渡橫汾。元日何州在，枯風宿館聞。都門送行處，青紫騎紛紛。
送李溟出塞 薛能
邊城官尚惡，況乃是羈遊。別路應相憶，離亭更少留。黃沙人外闊，飛雪馬前稠。甚險穹廬宿，無爲過代州。
寄終南隱者 薛能
海日東南出，應開嶺上扉。掃壇花入篲，科竹露霑衣。飯後嫌身重，茶中見鳥歸。相思愛民者，難說與親違。
送人自蘇州之長沙縣官 薛能
驅馬復乘流，何時發虎丘？全家上南嶽，一尉事諸侯。茶煮朝宗水，船停調角州。炎方好將息，卑濕舊堪憂。
早春歸山中舊居 薛能
茫茫驅匹馬，歸處是荒榛。猨跡破庭雪，鼠蹤生甑塵。開門衝網斷，掃葉放苔勻。爲惜詩情錯，應難致此身。
麟中寓居寄蒲中友人 薛能
蕭條秋雨地，獨院阻同羣。一夜驚爲客，多年不見君。邊心生落日，鄉思羨歸雲。更在相思處，子規燈下聞。
關中送別 薛能
一行千里外，幾事寸心間。才子貧堪歎，男兒別是閑。黃河淹華岳，白日照潼關。若值鄉人問，終軍賤不還。
贈隱者 薛能
門前雖有徑，絕向世間行。薙草因逢藥，移花便得鶯。甘貧原是道，苦學不爲名。莫怪蒼髭晚，無機任世情。
冬日送僧歸吳中舊居 薛能
去掃冬林下，閑持未徧經。爲山低鑿牖，容月廣開庭。舊葉雲千里，生涯水一瓶。還應覓新句，看雪倚禪扃。
恭禧皇太后挽歌詞三首 一 薛能
八月曾殊選，三星固異儀。祔陵經灞滻，歸賵雜華夷。旌去題新諡，宮存鏁素幃。重泉應不恨，生見太平時。
恭禧皇太后挽歌詞三首 二 薛能
月落娥兼隱，宮空后豈還。銜哀窮地界，親蒞泣天顏。舊住留丹藥，新陵在碧山。國人傷莫及，應只詠關關。
恭禧皇太后挽歌詞三首 三 薛能
配聖三朝隔，靈儀萬姓哀。多年好黃老，舊日薦賢才。道著標彤管，宮閑閉綠苔。平生六衣在，曾著祀高禖。
春日閑居 薛能
權門多見薄，吾道豈終行。散地徒憂國，良時不在城。花繁春正王，茶美夢初驚。賴有茲文在，猶堪暢此生。
題逃戶 薛能
幾世瞢農桑，凶年竟失鄉。朽關生濕菌，傾屋照斜陽。雨水淹殘臼，葵花壓倒牆。明時豈致此，應自負蒼蒼。
郊居荅客 薛能
傍舍蟲聲滿，殘秋宿雨村。遠勞才子騎，光顧野人門。敗葉盤空蔓，彫叢露暗根。相攜未盡語，川月照黃昏。
下第後春日長安寓居三首 一 薛能
一榜盡精選，此身猶陸沈。自無功讜分，敢抱怨尤心。暖陌開花氣，春居閉日陰。相知豈不有，知淺未知深。
下第後春日長安寓居三首 二 薛能
暫屈固何恨，所憂無此時。隔年空仰望，臨日又參差。勞力且成病，壯心能不衰。猶將琢磨意，更欲候宗師。
下第後春日長安寓居三首 三 薛能
關東歸不得，豈是愛他鄉。草碧餘花落，春閑白日長。全家期聖澤，半路敢農桑。獨立應無侶，浮生欲自傷。
春早選寓長安二首 一 薛能
疎拙自沈昏，長安豈是村。春非閑客事，花在五侯門。道僻惟憂禍，詩深不敢論。揚雄若有薦，君聖合承恩。
春早選寓長安二首 二 薛能
舊論已浮海，此心猶滯秦。上僚如報國，公道豈無人。巖隱懸溪瀑，城居入榻塵。漁舟即擬去，不待晚年身。